#### E L Ő T E R J E S Z T É S

### Szombathely Megyei Jogú Város Közgyűlésének

### Fenntarthatósági És klímastratégiai Szakmai Bizottságának

### 2025. április 23-i ülésére

**Tájékoztató Szombathely Megyei Jogú Város Önkormányzata fenntartásában működő óvodák zöldhulladék felhasználásáról**

A Szombathelyi Köznevelési GAMESZ (a továbbiakban: GAMESZ) által készített kimutatás alapján 2024. évben az önkormányzat fenntartásában működő óvodákból a zöldhulladék elszállítási költsége közel 3.000.000,- forint volt.

Figyelembe véve az előző évi szállítási költségeket, a költségek csökkentése érdekében felmerült lehetőségként komposztáló tárolók kiépítése az óvodák területén.

A komposztálás kedvezően hat a környezetünkre, alapvetően csökken a képződő és lerakókba kerülő hulladék mennyisége, csökken a szennyezett, nehezen hasznosítható vegyes hulladék mennyisége is, és a légkör CO2 tartalma, továbbá az így előállított komposzt helyben hasznosul.

A komposztálás során a kerti zöldhulladék kerül hasznosításra, így kerülhetnek a komposztba falevelek, nyesedékek, lekaszált fű, fáról lepotyogott gyümölcsök, viharban letört növényi részek.

A komposztálás egyszerű és hatékony módja annak, hogy a növények hasznos tápanyagokhoz juthassanak, hozzájárulva a környezetvédelemhez és a fenntarthatósághoz. Javítja a talaj szerkezetét és termékenységét, hiszen a komposzt gazdag tápanyagokban, valamint a hulladéklerakókban keletkező szerves anyagok bomlása során csökkenti a metánkibocsátást.

A GAMESZ felmérte a 18 önkormányzati fenntartású óvoda vonatkozásában a komposztáló tárolók kiépítésének költségét, melynek összköltsége 5.961.600,- Ft lenne. Javaslom, hogy az alábbi óvodákban - amelyekben a legnagyobb mennyiségű zöldhulladék keletkezik - 2025. szeptemberére kerüljön megvalósításra komposztáló kiépítése:

* Szombathelyi Kőrösi Csoma Sándor Utcai Óvoda,
* Szombathelyi Vadvirág Óvoda,
* Szombathelyi Hétszínvirág Óvoda,
* Szombathelyi Mocorgó Óvoda,
* Szombathelyi Szűrcsapó Óvoda.

A komposztálók kiépítése a fenti óvodákban összesen 1.656.000,- Ft, amelynek fedezete a GAMESZ költségvetésében rendelkezésre áll, további önkormányzati forrás biztosítása nem szükséges.

A többi óvodában keletkező kisebb mennyiségű zöldhulladék komposztálása vagy elszállítása az előző évinél lényegesen kedvezőbb áron valósítható meg.

Kérem a Tisztelt Bizottságot, hogy az előterjesztést megtárgyalni és a határozati javaslatot elfogadni szíveskedjen.

**Szombathely, 2025. április „ ”**

  **/: Dr. László Győző :/**

**Határozati javaslat**

**…../2025.(IV.23.) FKSZB. sz. határozat**

A Fenntarthatósági és Klímastratégiai Szakmai Bizottság a „Tájékoztató Szombathely Megyei Jogú Város Önkormányzata fenntartásában működő óvodák zöldhulladék felhasználásáról” című előterjesztést megtárgyalta, és a tájékoztatást tudomásul veszi.

**Felelős**: Dr. László Győző, alpolgármester

 Németh Ákos, a Bizottság elnöke

 /a végrehajtás előkészítéséért:

Vinczéné Dr. Menyhárt Mária, az Egészségügyi és Közszolgálati Osztály vezetője,

 Sebestyénné Pethő Andrea, a Szombathelyi Köznevelési GAMESZ igazgatója./

**Határidő:** azonnal